[{"text_idx": "#000000", "text": "Ju\u0308ri raamatukogus saab na\u0308ha Wiiralti usuteemalisi illustratsioone"}, {"text_idx": "#000001", "text": "Ju\u0308ri raamatukogus ripub u\u0308leval Eduard Wiiralti gravu\u0308u\u0308ride ra\u0308ndna\u0308itus \u201eEnne po\u0303rgut\u201c. Na\u0308itus avati 20. ma\u0308rtsil ja ja\u0308a\u0308b vaadatavaks kuni mai alguseni."}, {"text_idx": "#000002", "text": "Need gravu\u0308u\u0308rid pole seal juhuslikult ilu pa\u0308rast, vaid nad on osa meie valla loost. See on suhteliselt va\u0308he tuntud to\u0303ik, kuid enne \u201ePo\u0303rgut\u201c jo\u0303udis kunstnik Eduard Wiiralt panna piltidesse Piibli. Peale naasmist o\u0303ppereisilt Dresdenist vo\u0303ttis ta ette Eesti usuteaduse rajaja, tollase Ju\u0308ri pastori Eduard Tennmanni \u201eUsuteaduse lugemiku\u201c illustreerimise. Teadaolevalt viibis Wiiralt to\u0308o\u0308de tegemise ajal ka Ju\u0308ri pastoraadis. Veelgi va\u0308hem tuntud on teine to\u0303ik, et Wiiralti ema oli pa\u0308rit Aruvalla ku\u0308last, misto\u0303ttu vo\u0303ib gravu\u0308u\u0308r Vaida kaskedest kujutada hoopis Aruvalla kaski."}, {"text_idx": "#000003", "text": "\u201eMinu jaoks oli see va\u0308ga meeldiv u\u0308llatus, et Eesti usuteaduse rajaja on olnud Ju\u0308ri kirikus o\u0303petaja ning Wiiralt on illustreerinud tema raamatu,\u201c lausub na\u0308ituse idee autor, Rae Kultuurikeskuse juhataja Toomas Aru. Kunstiteadlane Mai Levin lisab, et Eestis ei leidu o\u0303ieti teist kunstnikku, kes oleks tegelenud piibliteemadega nii palju."}, {"text_idx": "#000004", "text": "Levin lausub teoste taustaks: \u201e Wiiralt tegeles nendega pa\u0308rast Dresdenit, aastatel 1923-25. Sel ajal illustreeris ta u\u0308ldse va\u0308ga palju, kujundas luulekogusid ning raamatuid. Tennmanni raamatuga tegeles ta eriti palju ja mitte ainult Piibli ainetel, vaid tegi ka tema moraliseerivatele juttudele olustikupilte.\u201c"}, {"text_idx": "#000005", "text": "\u201eMa tooksin va\u0308lja, et Wiiralt kujutas sel loomeperioodil teemasid, mis on rahvusvahelised ja u\u0308le kogu maailma mo\u0303istetavad. Ka so\u0303nadeta, sest neid on tuhandeid kordi illustreeritud sajandite jooksul ja ka Wiiralti to\u0308o\u0308des on see mo\u0303istetavus olemas,\u201c u\u0308tleb Ju\u0308ri pastor Tanel Ots. Kirikuo\u0303petaja toob va\u0308lja ka huvitava kokkusattumuse: \u201eKui Ju\u0308ris to\u0303lgiti eesti keelde esimene Piibel, hakkasid ka eestlasi samad lood mo\u0303jutama mis la\u0308a\u0308neeurooplasi ja Wiiraltigi piibligravu\u0308u\u0308rid on Ju\u0308riga seotud.\u201c Ta lisab, et eri ajastutel on samu stseene kujutatud va\u0308ga erinevalt, mo\u0303jutatuna kunstnike kaasajast ning fantaasiast, mitte ajalooteadusest, ta\u0308psemalt arheoloogiast."}, {"text_idx": "#000006", "text": "Hetkel panevad kultuurikeskus ja valla koolid ning raamatukogud paika, mis ja\u0308rjekorras na\u0308itus kuhu jo\u0303uab. Kuid sellega lugu ei lo\u0303ppe. Ta\u0308navu on Wiiralti 119. su\u0308nniaastapa\u0308ev. Ja\u0308rgmisel aastal langevad kokku Eesti Vabariik 100 ning Eduard Wiiralti 120. su\u0308nniaastapa\u0308ev. \u201eMul on juba riigikirjanik Jan Kausi, lavastaja Hendrik Toompere juuniori ning kunstnik Ervin O\u0303unapuuga ra\u0308a\u0308gitud, et teeme sel teemal ja\u0308rgmiseks aastaks ka na\u0308idendi valmis,\u201c kergitab Toomas Aru saladusekatet suurtelt plaanidelt, mis hakkavad peagi juhtuma. Ta lisab, et teatrietenduse tekst ilmub Wiiralt 120. su\u0308nniaastapa\u0308evaks eraldi raamatuna ning Rae valla ko\u0303ige esimene oma suvelavastusest tuleb ta\u0308isprofessionaalne teatrietendus vabas o\u0303hus. Ilmselt kusagil pastoraadi kandis."}, {"text_idx": "#000007", "text": "Fotogalerii na\u0308ituse avamiselt/ Rae So\u0303numid"}, {"text_idx": "#000008", "text": "Rae So\u0303numite paberva\u0308ljaanne ilmub iga kuu (v.a juuli) teisel to\u0308o\u0308na\u0308dalal. Kaasto\u0308o\u0308d ja kuulutused palume saata 20. kuupa\u0308evaks koos vajalike kontaktandmetega."}]